Piešťanské Čajky

**Piešťanské Čajky**, oficiálne **Spoločné basketbalové združenie Piešťanské Čajky**, je slovenský ženský basketbalový klub, pôsobiaci v meste Piešťany. Klub začal pôsobiť v extralige žien v sezóne 2012/2013. Jeho doterajšími najväčšími úspechmi sú tri víťazstvá v extralige v sezónach 2021/22 až 2023/24, dve víťazstvá v Slovenskom pohári v sezónach 2016/17 a 2022/23 a víťazstvo v stredoeurópskej basketbalovej lige CEWL v sezóne 2018/19.

thumb|250px|Diplomat aréna, domáci stánok Piešťanských Čajok.
[thumb|250px|vľavo|Piešťanské Čajky hrajú v Diplomat aréne zápas proti [MBK Ružomberok 20.1.2018.]]

## Vznik a fungovanie klubu
Klub Piešťanské Čajky vznikol spoluprácou dvoch slovenských basketbalových klubov, fungujúcich už od rokov 1994, resp. 1995 – Basketbalového klubu mládeže Piešťany a Mestského basketbalového klubu Stará Turá. Cieľom spolupráce bolo posunúť sa od práce s mládežou, na ktorú sa oba kluby zameriavali, k vytvoreniu silného seniorského družstva pre extraligu. Veľkú zásluhu na vzniku Čajok mal podnikateľ Miroslav Nerád, konateľ jedného z hlavných sponzorov klubu, ktorý zabezpečil aj výstavbu súčasnej športovej haly, v ktorej Čajky hrávajú domáce zápasy (Diplomat aréna). 

Čajky fungujú ako občianske združenie so správnou radou. Kľúčovými sponzormi klubu už od vzniku sú dve piešťanské firmy pôsobiace v zdravotníckom a stomatologickom priemysle – EUR-MED Slovakia, s. r. o., a DIPLOMAT DENTAL, s. r. o. Mesto Piešťany dostalo Diplomat arénu do daru od Miroslava Neráda, následne ju bezodplatne prenajíma klubu za 0 € a uhrádza energie spojené s prevádzkou. Pred dokončením Diplomat arény v roku 2015 hrávali Čajky domáce zápasy v telocvični miestneho Gymnázia Pierra de Coubertina.

Piešťanské Čajky pôsobia ako družstvo v pyramíde slovenských mládežníckych a seniorských ligových súťaží iba ako seniorský tím. V mládežníckych kategóriách naďalej existujú družstvá pôvodných klubov tvoriacich Čajky – MBK Stará Turá a BKM Piešťany (tie ako Piešťanské Čajočky). V sezóne 2021/22 pôsobilo v spoločnej 1. lige/U23/U19 družstvo MBK Stará Turá U19, v lige kadetiek U17 pôsobili tímy MBK Stará Turá aj Piešťanských Čajočiek a v lige starších žiačok U15 rovnako tímy MBK Stará Turá aj Piešťanských Čajočiek.

## Dejiny klubu
#### Sezóna 2018-2019
V sezóne sa hráčky Piešťanských Čajok okrem domácej extraligy zapojili aj do dvoch medzinárodných súťaží – EWBL (Eastern European Women Basketball League) a CEWL (Central European Women Basketball League). V CEWL sa im podarilo stať sa celkovými víťazkami. V Slovenskom pohári aj v extralige skončili druhé, keď ich porazil v oboch finále MBK Ružomberok. V najlepšej desiatke extraligy podľa počtu bodov sa umiestnili tri Čajky - Jessica Lubin, Janee Thompson a Ivana Jakubcová.

#### Sezóna 2019/20
Po sezóne 2018/19 tím opustilo viacero kľúčových hráčok. Rebeka Mikulášiková odišla na Ohio State University, Ivana Jakubcová do talianskej ligy, Janee Thompson do Brna. Zostala tu pôsobiť Alexandra Hašková a Jessica Lubin. V sezóne 2019/20 posilnila tím Čajok chorvátska rozohrávačka Matea Tadić, ktorá prestúpila z chorvátskeho tímu ZKK Medveščak Záhreb či slovenská reprezentantka Katarína Tetemondová. Ďalšie príchodzie legionárky boli Jessica January z USA a Danielle Hamilton-Carter zo Švédska.

Prvú časť sezóny poznamenali zranenia viacerých hráčok, od začiatku sezóny neboli k dispozícii zranené Majtásová aj Lubin, neskôr sa zranili Baburová, Sailerová, January a Tetemondová. V októbri 2019 mal tím v jednej chvíli len 5 hráčok základného tímu a bol nútený do extraligy naspäť povolať už nehrajúcu asistentku trénera a bývalú legendu klubu Luciu Krč-Turbovú, ako aj juniorky z tímu MBK Stará Turá. Aj kvôli hráčskemu lazaretu Čajky angažovali od januára 2020 reprezentačnú krídelníčku Teréziu Páleníkovú. Spoločne s uzdravením zvyšných hráčok došlo ku zlepšeniu výkonov. Čajky postúpili vo februári na Final Four turnaje oboch medzinárodných súťaží, ktorých sa okrem extraligy zúčastňovali, EWBL a CEWL. V lige sa v tabuľke držali stabilne na druhom mieste za Ružomberkom, ktorý ich ako jediný bol schopný v sezóne pravidelne porážať. Vo februári 2020 vo finále Slovenského pohára Čajky prehrali s Ružomberkom 59 : 67. Sezónu predčasne ukončila epidémia vírusu COVID-19. Pre ňu bola 11. marca prerušená extraliga a v rovnakom čase boli zrušené finálové turnaje EWBL a CEWL. Následne Hracia komisia Slovenskej basketbalovej asociácie uzavrela extraligu s výsledkami z tabuľky, aké boli v čase prerušenia. Čajkám chýbali dva neodohrané zápasy, skončili na druhej priečke s bilanciu 14 víťazstiev a 4 prehry. De facto teda obhájili strieborné medaily z predošlej sezóny, avšak majster a medailisti de iure neboli vyhlásení. Celková bilancia zápasov sezóny klubu bola 35 víťazstiev a 9 prehier. Všetkých 44 zápasov odohrala, väčšinou v základnej zostave, Alexandra Hašková. Najlepšou hráčkou sezóny bola Hamilton-Carter s 559 bodmi (priemer 13,88 bodu na zápas). V extralige Hamilton-Carter skončila s 242 bodmi na 4. mieste štatistík hráčok, January bola desiata.

#### Sezóna 2020/21
Nová sezóna bola ovplyvnená naďalej pokračujúcou pandémiou koronavírusu. V družstve zostali opory Páleníková, Hašková, Tadićová či Hamilton-Carterová, ako posily prišli Chorvátka Lea Miletićová, Američanka Gia Packová či Slovenky Vanda Kozáková,  Natália Martišková alebo Monika Krajčovičová. 

Z jesenného programu odohrali Čajky pred divákmi len štyri domáce zápasy, od 1. októbra 2020 sa všetky športové súťaže na Slovensku konali bez divákov. V októbri klub rozviazal zmluvu s Packovou. V základnej časti extraligy zaznamenali Čajky jedinú prehru s Ružomberkom, zároveň v Ružomberku po troch rokoch dokázali zvíťaziť a po prvý raz v histórii vyhrali základnú časť extraligy v pomere výhier a prehier 13 : 1.  Tím sa zároveň prihlásil do európskych súťaží EWBL a CEWL, ktorých konanie však poznačila pandémia.

V nadstavbe základnej časti výkony tímu ovplyvnilo rozšírenie koronavírusu v tíme po zápase s ŠBK Šamorín v druhej polovici februára. Pre viaceré zranenia hráčok klub posilnila Američanka Samantha McKayová. Čajky kvôli karanténe a liečiacim sa hráčkam nemohli nastúpiť na štvrť finále EWBL proti ruskému klubu NIKA Sykvytkar a rovnako preto kontumačne 0 : 20 prehrali dva posledné zápasy nadstavby, kvôli čomu sa pred play-off extraligy umiestnili na druhom mieste. V Slovenskom pohári získali druhé miesto, keď vo finále v oslabenej zostave podľahli tímu Košíc 51 : 54. Po zápase klub rozviazal zmluvu s trénerkou Krč-Turbovou.

Klub po odchode Krč-Turbovej s asistentom Sýkorom angažoval narýchlo novú trénerskú dvojicu – Tomáša Kačmarika a Ondreja Haviara z mládežníckych klubov Starej Turej, resp. Handlovej. V play-off časti extraligy Čajky presvedčivo zdolali vo štvrťfinále BK UMB Banská Bystrica 2 : 0 na zápasy a v semifinále Young Angels Košice v pomere 3 : 0 na zápasy. Vo finále sa stretli s MBK Ružomberok, s ktorým nakoniec prehrali 2 : 3 na zápasy, keď v rozhodujúcom piatom zápase v Ružomberku ešte 20 sekúnd pred koncom viedli, a tak skončili opäť na druhom mieste. Tri hráčky Čajok skončili v prvej desiatke najproduktívnejších hráčok extraligy (4. Tadićová – 390 b, 5. Páleníková – 385 b a 6. Hamilton-Carterová – 373 b). Páleníková skončila ako tretia najlepšia hráčka ligy v bodoch na zápas (16,17 b na zápas), Tadićová ako najlepšia nahrávačka (5,33 asistencií na zápas) a Miletićová ako druhá najlepšie doskakujúca (8,59 doskoku na zápas).

#### Sezóna 2021/22
Už v máji 2021 potvrdila generálna manažérka Borovičková, že s klubom budú do ďalšej sezóny pokračovať Martišková, Kozáková, Dovčíková, Vandlíková a Kraislová. V máji 2021 sa novým trénerom stal Peter Jankovič, dočasný tréner Kačmarik začal pôsobiť ako jeho asistent. Z opôr odišla Hamilton-Carterová do Belgicka či Páleníková do Španielska. Naopak ako nové posily prišli Američanky Ke'Shunan Jamesová a Sarah Bootheová, Litovčanka Laura Želnytėová, Češka Gabriela Andělová a z Ružomberku Dominika Rusiňáková. Pre zranenie Jamesovej počas prípravy klub ešte angažoval Fínku Veeru Pirttinenovú. Čajky hrali v septembri deväť prípravných zápasov s bilanciou 6 výhier a 3 prehry. Po niekoľkých rokoch sa tím prihlásil aj do Eurocupu, kde v predkole narazil na francúzsky klub Flammes Carolo Basket, s ktorým prehral oba zápasy pomermi 62 : 74 a 54 : 78, do skupinovej fázy tak nepostúpil.

Základnú časť zakončili Čajky na druhom mieste s pomerom 12 víťazstiev a 2 prehry, následne pokračovali v nadstavbovej skupine 1.4., kde si druhú priečku udržali. Klub sa zapojil aj do súťaže EWBL, kde sa po vylúčení zo súťaže ruských a bieloruských tímov po ruskej invázii na Ukrajinu klub prebojoval do Final Four a finálový turnaj sa konal v marci 2022 v Piešťanoch. Čajky v EWBL skončili na druhom mieste po semifinálovej výhre nad Vilniusom a finálovej prehre so Žabinami Brno.

Diplomat aréna bol vo februári 2022 aj dejiskom konania prvého ročníka Federálneho poháru Česka a Slovenska, kde Čajky získali tretie miesto. V Slovenskom pohári Čajky skončili na druhom mieste po finálovej prehre s Ružomberkom. Koncom roka 2021 klub ukončil zmluvu s Želnytėovou a vo februári ako novú pivotku angažoval reprezentantku Alicu Moravčíkovú. Vo februári sa do zostavy tímu vrátili aj Jamesová a Andělová, ktoré boli dlhodobo zranené od septembra 2021.

Vo vyraďovacej časti v marci a apríli 2022 Čajky presvedčivo zdolali vo štvrťfinále BK Slovan Bratislava 2 : 0 na zápasy a v semifinále Young Angels Košice 3 : 0 na zápasy. Vo finále sa stretli s MBK Ružomberok. Prvý finálový zápas v Ružomberku prehrali 51 : 53, no následne vyhrali tri ďalšie pomerom postupne 69 : 61, 67 : 65 a 63 : 44, čím vyhrali celú sériu 3 : 1 na zápasy a prvý raz v histórii klubu sa stali majsterkami Slovenska. Tím Čajok mal v sezóne extraligy priemerne najlepšie bodujúcu aj najlepšie asistujúcu hráčku – Jamesová bola prvá s priemerom 17,2 bodu na zápas a Tadićová rovnako prvá s priemerom 6,29 asistencie na zápas. V top 10 najlepšie bodujúcich hráčok ligy mali Čajky dve hráčky – 6. Martiškovú (357 b) a 8. Tadićovú (348 b).

[náhľad|250px|Lavička Čajok počas posledného zápasu predčasne ukončenej sezóny 7. marca [2020 v Diplomat aréne proti Young Angels Košice.]]
náhľad|250px|Čajky oslavujú historicky prvý triumf v extralige po víťazstve nad Ružomberkom 27. apríla 2022 v Piešťanoch.

### Sezóna 2022/23
V klube ostali dôležité hráčky Jamesová, Andělová, Martišková či Moravčíková, Tadićovú na pozícii prvej rozohrávačky nahradila Božica Mujović, tím tiež angažoval skúsenú pivotku Annu Jurčenkovú a na pozícii power forward Anu Mandić. Na domácej scéne zaznamenal klub bezprecedentný úspech. V celej sezóne si družstvo Čajok udržalo neporaziteľnosť, s celkovým počtom 30 víťazstiev (28 v extralige, 2 v pohári). Bez prehry ovládlo základnú časť so skóre zápasov 14:0 a následne aj nadstavbovú časť (6:0). Do play off boli nasadené z prvého miesta, vo štvrťfinále Čajky porazili UMB Banskú Bystricu 2:0 na zápasy a v semifinále Young Angels Košice 3:0 na zápasy. Vo finále sa stretli so Sláviou Banská Bystrica, ktorú rovnako zdolali jednozačne 3:0 na zápasy a obhájili majstrovský titul.

Čajky sa zúčastnili tiež pohárových súťaží. V januári vyhrali Slovenský pohár, kedy vo finále porazili Sláviu Banská Bystrica. Vo Federálnom pohári skončili opäť na treťom mieste ako najvyššie umiestnený slovenský tím.

V európskych súťažiach sa Čajky zapojili do Eurocupu. Tu dokázali prejsť cez skupinovú fázu s bilanciou 3:3, kedy dokázali dvakrát zvíťaziť nad Sláviou Banská Bystrica a raz porazili favorizovaný Galatasaray Istanbul. V Eurocupe skončili v prvom kole play off po prehre s PEAC-om Pécs 0:2 na zápasy.

### Sezóna 2023/24
V Eurocupe hrali Čajky v skupine B. V skupine skončili na treťom mieste s bilanciou 2:4 po víťazstvách nad T71 Diddeleng a prehrách so Sparom Girona a Gorzówom Wielkopolskim a do vyraďovacej fázy nepostúpili.

Čajky sa kvalifikovali ako jeden z prvých štyroch tímov v extralige po základnej časti na Federálny pohár v basketbale žien, ktorý sa konal v januári 2024 v Piešťanoch. Vo štvrťfinále zdolali tím Sokol Hradec Králové, v semifinále vyhrali nad Sláviou Banská Bystrica, na záver vo finále podľahli Žabinám Brno 64:85 a obsadili tak na turnaji druhé miesto. Vo februári 2024 Čajky prehrali vo finále Slovenskom pohára so Sláviou Banská Bystrica 70:73 po predĺžení a získali druhé miesto v pohári.

## Hráčsky káder a realizačný tím
:*Pre všetky súpisky tímu od sezóny 2012/13 pozri: [[Zoznam hráčok klubu Piešťanské Čajky]]* 

### Súpiska hráčoksezóna 2023/24
*Súpiska 2023/24 aktuálna k 3. 11. 2023.*

### Realizačný tím
#### Hlavní tréneri
* Martin Pospíšil (20122018)
* Richard Kucsa (20182020)
* Lucia Krč-Turbová (20202021)
* Tomáš Kačmarik (2021, *poverený vedením*)
* Peter Jankovič (od mája 2021)

#### Ostatní členovia tímu
* asistent trénera
** Bronislava Borovičková (od 2013)
** Richard Kucsa (do 2018)
** Lucia Krč-Turbová (20182020)
** Martin Sýkora (20202021)
** Ondrej Haviar (2021, *poverený vedením*; od leta 2023)
** Tomáš Kačmarik (máj 20212023)
* kondičný tréner – Marek Mikletič
* fyzioterapeut a masér – Michal Nagaj

### Vedenie klubu
* predseda správnej rady klubu – Miroslav Nerád
* generálna manažérka – Bronislava Borovičková
* športový manažér – Tomáš Horký

thumb|Pohár, ktorý Piešťanské Čajky získali za víťazstvo v lige CEWL v sezóne 2018/19.

## Umiestnenia tímu
### Súhrnná tabuľka

### Umiestnenia v Basketbalovej extralige žien
* Sezóna 2012/13: 5. miesto; 4. miesto v Slovenskom pohári
* Sezóna 2013/14: Súbor:Med 3.png 3. miesto; Súbor:Med 2.png 2. miesto v Slovenskom pohári
* Sezóna 2014/15: Súbor:Med 2.png 2. miesto
* Sezóna 2015/16: Súbor:Med 2.png 2. miesto; Súbor:Med 2.png 2. miesto v Slovenskom pohári
* Sezóna 2016/17: Súbor:Med 2.png 2. miesto; Súbor:Med 1.png 1. miesto v Slovenskom pohári
* Sezóna 2017/18: Súbor:Med 3.png 3. miesto; Súbor:Med 2.png 2. miesto v Slovenskom pohári
* Sezóna 2018/19: Súbor:Med 2.png 2. miesto; Súbor:Med 2.png 2. miesto v Slovenskom pohári
* Sezóna 2019/20: 2. miesto v čase prerušenia sezóny; Súbor:Med 2.png 2. miesto v Slovenskom pohári
* Sezóna 2020/21: Súbor:Med 2.png 2. miesto; Súbor:Med 2.png 2. miesto v Slovenskom pohári
* Sezóna 2021/22: Súbor:Med 1.png 1. miesto; Súbor:Med 2.png 2. miesto v Slovenskom pohári
* Sezóna 2022/23: Súbor:Med 1.png 1. miesto; Súbor:Med 1.png 1. miesto v Slovenskom pohári

### Medzinárodné súťaže
Zdroj: 

**Legenda:** EL - Euroliga v basketbale žien, PMEZ - Pohár majstrov európskych krajín, EC - Eurocup v basketbale žien, SP - Superpohár v basketbale žien, PR - Pohár Ronchettiovej, EWBL - Európska ženská basketbalová liga, CEWL - Stredoeurópska liga žien, FP – Federálny pohár v basketbale žien

*Nekompletné výsledky.*
* CEWL 2013/14 - Final Four (4. miesto)
* EC 2015/16 – Základná skupina A (4. miesto)
* EC 2016/17 – Predkolo
* EL 2017/18 – Predkolo
* EC 2017/18 – Základná skupina D (4. miesto)
* EWBL 2017/18 – 7. miesto
* EWBL 2018/19 – 7. miesto
* CEWL 2018/19 – víťazstvo
* EWBL 2019/20 – Final Four – *finálový turnaj sa neodohral pre epidémiu COVID-19.*
* CEWL 2019/20 – Final Four – *finálový turnaj sa neodohral pre epidémiu COVID-19.*
* EWBL 2020/21 – Štvrťfinále play-off, 5. miesto
* CEWL 2020/21 – *Sezóna sa neodohrala pre pandémiu COVID-19.*
* EC 2021/22 – Predkolo
* EWBL 2021/22 – 2. miesto
* FP 2021/22 – 3. miesto
* EC 2022/23 – 1. kolo Play-off (16-finále)
* FP 2022/23 – 3. miesto

## Individuálne ocenenia hráčok a realizačného tímu
### Anketa Hviezdy Basket.sk
* Sezóna 2012/13:
** Slovenský tím All-Stars: Lucia Krč-Turbová
* Sezóna 2013/14:
** Tréner roka: Martin Pospíšil
** Prvý tím All-Stars: Tamara Tathamová
** Druhý tím All-Stars: Lucia Krč-Turbová
* Sezóna 2014/15:  
** Krídelníčka roka: Tamara Tathamová
** Prvý tím All-Stars: Tamara Tathamová
* Sezóna 2015/16:  
** Krídelníčka roka: Monica Engelmanová
** Tréner roka: Martin Pospíšil
** Mladá hráčka roka (1995 a mladší): Terézia Páleníková
** Striedajúca hráčka roka: Sabína Oroszová
** Najväčší nárast výkonnosti: Terézia Páleníková
** Prvý tím All-Stars: Monica Engelmanová
** Druhý tím All-Stars: Terézia Páleníková, Sabína Oroszová

### Eurobasket All-Slovakian Awards
* Sezóna 2022/23:
** Hráčka roka: Ke'Shunan Jamesová
** Krídelníčka roka: Ke'Shunan James
** Pivotka roka: Anna Jurčenková
** Prvý tím All-Stars: Ke'Shunan James, Anna Jurčenková
** Druhý tím All-Stars: Gabriela Andělová
** Tréner roka: Peter Jankovič

## Hráčske štatistiky
*Údaje zahŕňajú sezóny 2012/13 až 2022/23. Štatistiky sú z [[Basketbalová extraliga žien|extraligy žien]], aktuálne sú ku koncu sezóny 2022/23.*

*Hráčky vyznačené *'hrubo*' tiež reprezentovali v [[Slovenské národné basketbalové družstvo žien|slovenskej reprezentácii]].*

### Hráčky s najväčším počtom bodov v extralige

## Referencie

## Externé odkazy

* Oficiálna stránka klubu

Kategória:Slovenské basketbalové kluby
Kategória:Šport v Piešťanoch
Kategória:Organizácie založené v 2012